Je Hugues, sires de Rens, fay savoir à touz... que, com je tenisse ligement en fey Saint-Agne, mon chestel, de l’yglise de Buillon, de l’ordre de Cyteaux, de la diocese de Besençon, je dou fié de Saint-Agne suis entré en l’omaige lige à la noble dame Lore, femme çay en arriers le noble baron Jeham, conte de Burgoigne et signor de Salins, par la volunté et par le comandemant exprès Henry, abbé de ladite eglise de Buillon. Et est assavoir que je ay repris en acressement doudit fey quanque je ay et puis et dois avoir en toute la ville de Salins, en lieu des bours et en l’autre et es apartenances de Salins, en homes, en muire, en signorie, en justice et en toutes autres rentes et issues, quel qu’elles soient, et tous les fiés et les rierefiez que l’on tieng de moy et doit tenir, c’est à savoir tant gentilhomes que serjant, à Salins, quelque part que lidiz fié soient, sauz ma vigne de Foiante. Et ay repris de luy encor, en accressement doudit fiez, quantque je ay, puis et doy avoir ou terretoire de Gerraise, en prés, en bois, en champs, en justice, en signorie, en fey et en rerefey et en toutes autres rentes, quel qu’elles soient. Et est à savoir encor que Jehans, mes fiz, est entrez en l’omaige de ladite dame doudit fié de Saint-Agne, par ma volunté et par le commandement audit abbé et par la requeste, et desdiz accressement doudit fey, ansi pour ce que aucunes choses en tenoit lidiz Jehans. Et je, lidis Jehans, ansi come dessus est dit, suis entrez ligement en l’omaige à ladite Lore, par le commandement audit abbé et par la volunté mondit pere, doudit fié de Saint-Agne et des apertenances, et ansi ay fait toutes les devantdites choses cum elles sont dessus dites. Et nous, li devantdiz Hugues, sires de Rens, et Jehans, ses fiz, promettons à ladite Lore, par nostre soirement, que nous contre les devantdites choses ne acune d’elles ne vanrons, par nous ne par autruy, ne consentirons que autres y viegne, mais toutes les devantdites choses i maintiengrons et garantirons en droit de fié à ladite Lore et à ses hoirs contre toutes genz. En tesmoignaige de cex choses, je, lidiz Hugues, sires de Rens, ay mis mon seaus pendant en cex lettres. Et je, li devantdiz Jehans, fiz dou devantdiz Hugues, signour de Rens, pour ce que je n’ay seal, ay fait seler cex lettres dou seaul à religious home Jehan, abbé de Goille... Ce fut fait l’an Nostre Signour mil CC septante et trois, ou mois de mars.